L-għajnuna dwar il-kirjiet tan-negozji se toħroġ fi Frar B'referenza għall-istqarrija tal-Oppożizzjoni dwar il-kirjiet tan-negozji, il-partit fi stqarrija maħruġa mill-Partit Laburista ntqal li s-sussidju se joħroġ kif imwiegħed fi Frar. L-istqarrija tkompli tgħid li l-proċess ta' sussidju fuq il-kirjiet beda, tant li aktar minn 7,000 negozju applika għal dan is-sussidju. Bħalissa għaddej proċess ta' verifika fuq din l-assistenza sabiex jinħarġu l-pagamenti. Il-PL kompla jgħid li b'hekk, apparti l-wage supplement kull xahar, li sa issa nħarġu iktar minn €350 miljun, f'Diċembru, Jannar u Frar in-negozji se jkunu rċivew għajnuna fuq il-kontijiet u fuq il-kirjiet kif imwiegħed mill-gvern fil-Budget 2021. Konferma ta' dan huma aktar minn €2 miljun f'fondi li ngħataw bħala għajnuna fuq il-kontijiet tad-dawl fix-xhur ta' Diċembru u Jannar. L-istqarrija temmet tgħid li l-gvern qed imexxi b'għaqal l-assistenza lin-negozji fi żmien ta' pandemija, sabiex din titqassam b'mod li jagħmel sens għan-negozji.